Copernicus își obține datele din diverse surse: sateliți, senzori in situ și alte misiuni. Datele spațiale transmise de sateliții Sentinel (sateliții Copernicus) către segmentul terestru sunt completate de date non-spațiale cu o dimensiune geografică, care includ date de observare de la senzori tereștri, marini sau aerieni, precum și date de referință și auxiliare care fac obiectul unei licențe sau sunt furnizate pentru a fi utilizate în cadrul programului Copernicus din surse diferite (în special surse de date ale statelor membre sau ale organismelor europene și internaționale, cum ar fi EUMETNET ), așa-numitele date „in situ”. Evaluarea a confirmat faptul că această componentă spațială, delegată către ESA și EUMETSAT, este cel mai avansat element al programului în ceea ce privește utilizarea sateliților, volumul și calitatea datelor transmise și prelucrate pentru o distribuire ulterioară. Toate datele obținute de sateliți sunt controlate, verificate pe baza datelor in situ și validate înainte de a fi publicate, asigurându-se un nivel de calitate omogen. Mulți utilizatori percep acest aspect ca fiind elementul-cheie al programului Copernicus.

Copernicus este programul Uniunii pentru observarea și monitorizarea Pământului, instituit în 2014 ca succesor al programului spațial anterior GMES . Obiectivele sale generale sprijină protecția mediului, protecția civilă și securitatea civilă. Programul își propune să maximizeze beneficiile socio-economice, asigurând accesul european independent la cunoștințele în materie de mediu și promovând dezvoltarea unui sector european competitiv al spațiului și al serviciilor. Copernicus are trei componente-cheie: o infrastructură spațială (inclusiv sateliți și echipamente terestre pentru recepția și prelucrarea datelor), servicii pentru generarea de date tematice și produse informaționale și distribuirea acestora, precum și accesul coordonat la datele in situ. Cele mai multe dintre sarcinile operaționale, de gestionare a proiectelor, de coordonare și de punere în aplicare ale componentei spațiale au fost delegate Agenției Spațiale Europene (ESA) și parțial Organizației Europene pentru Exploatarea Sateliților Meteorologici (EUMETSAT), în timp ce serviciile se bazează pe sprijinul acordat de DG JRC și de diferiții operatori de servicii cu care au fost încheiate acorduri de delegare. Printre aceștia se numără Agenția Europeană de Mediu (AEM), Centrul european pentru prognoze meteorologice pe termen mediu (CPMTM), Mercator Océan, Agenția Europeană pentru Poliția de Frontieră și Garda de Coastă (FRONTEX), Agenția Europeană pentru Siguranță Maritimă (EMSA) și Centrul Satelitar al Uniunii Europene. Copernicus a moștenit de la GMES un nivel ridicat de sinergie cu programul INSPIRE, cu care interacționează pentru contextul operațional al serviciilor de bază și al platformelor de distribuire de date. Conformitatea programului Copernicus cu serviciile online și interoperabilitatea programului INSPIRE este obligatorie pentru a asigura o integrare eficace și eficientă cu toate celelalte resurse geospațiale de date.

Volumul, acuratețea, fiabilitatea și calitatea datelor sunt unele dintre cele mai de succes elemente ale punerii în aplicare a programului Copernicus. Până la sfârșitul primului trimestru al anului 2017, sateliții Sentinel au atins și au depășit volumul zilnic preconizat de producere a datelor . Infrastructura terestră de bază inițială, dedicată recepției și prelucrării datelor pentru diseminarea ulterioară prin intermediul centrelor de distribuire a datelor, a fost prevăzută cu stații locale suplimentare pentru recepționarea datelor de la sateliți, prelucrarea datelor, site-urile oglindă și arhivele promovate de statele membre (așa-numitul „segment de colaborare”). Pentru a preveni fragmentarea și suprapunerea structurilor și a investițiilor, Comisia a instituit, în 2015, un grup operativ ad-hoc care să coordoneze inițiativele în domeniul distribuirii datelor și să consolideze sinergiile.

Pentru a completa datele transmise de sateliții Sentinel cu datele suplimentare relevante pentru utilizatorii finali și necesare pentru a genera produsele aferente serviciilor sale, Copernicus utilizează, de asemenea, așa-numitele misiuni contribuitoare, și anume misiuni spațiale naționale sau internaționale, esențiale pentru program. De exemplu, accesul la anumite date de rezoluție foarte înaltă este garantat de misiunile contribuitoare, întrucât acesta nu poate fi furnizat numai de sateliții Sentinel. Dintr-o perspectivă istorică, datele misiunilor contribuitoare au permis lansarea serviciilor Copernicus înainte de lansarea primului satelit Sentinel în aprilie 2014. Până în prezent, au fost semnate 10 licențe cu furnizorii de date ale misiunilor contribuitoare . Toate seturile de date ale misiunilor contribuitoare sunt incluse în depozitul de date. Ultimele statistici din 2017 arată că cererea de date ale misiunilor contribuitoare crește rapid, pe măsură ce serviciile devin din ce în ce mai operaționale.

Copernicus este un program „orientat către utilizatori”, bazat pe cerințele comunităților de utilizatori care solicită date, informații și produse specifice. Acest lucru se reflectă în structura de guvernanță a programului, care include un „forum al utilizatorilor”, în care toate comunitățile de utilizatori sunt reprezentate și pot sprijini și dirija punerea în aplicare a programului. După un an și jumătate de la ultima actualizare, Comisia revizuiește în prezent operarea depozitului de date în ceea ce privește procedura de colectare a cerințelor de date, satisfacția utilizatorilor și instrumentele de monitorizare a depozitului de date. Mai multe obiective au fost atinse înainte de 2017 în ceea ce privește coordonarea activităților: cerințele de date in situ ale programului Copernicus au fost revizuite și actualizate pentru toate cele șase servicii Copernicus; au fost identificate deficiențe critice privind datele in situ, inclusiv cu propuneri de măsuri de eliminare a deficiențelor; au fost încheiate acorduri de acces la date cu anumite rețele europene; nodul de acces la datele de referință ale programului Copernicus (CORDA) a devenit operațional; a fost convenit împreună cu serviciile un plan de implicare a rețelelor selectate la nivel mondial; s-au creat un registru interservicii al părților interesate, al parteneriatelor și al acordurilor de accesare a datelor. Acordul cu rețele internaționale de parteneri, cum ar fi EUMETNET, a creat o interfață unică care oferă acces la mai multe zeci de parteneri și este recunoscut drept cea mai bună practică în materie de eficiență.

Constatările privind aspectele bugetare sunt, de asemenea, pozitive: conform feedbackului din partea partenerilor industriali, operațiunile spațiale ale programului Copernicus arată că nu există depășiri ale costurilor și că se aplică un proces de achiziții foarte eficient. Cheltuielile pentru componenta spațială (cea mai mare parte a bugetului alocat programului) sunt conforme cu bugetul preconizat pentru perioada 2014-2016. Având în vedere complexitatea programului și costurile aferente, care sunt dificil de suportat de un singur stat membru, valoarea adăugată europeană a programului este foarte mare: cu capacitățile sale și cu sistemul său de producere și coordonare a datelor, Copernicus este mai mult decât suma contribuției fiecărui stat membru la program; acesta este o adevărată capacitate europeană în serviciul cetățenilor, al industriei și al societății în general.

·Activitatea de colectare a datelor este eficientă: au fost puși în funcțiune cu succes sateliți de înaltă calitate, la timp și cu respectarea bugetului alocat, furnizând imagini de înaltă calitate. Performanța este o dovadă clară a unei industrii spațiale europene competitive, capabile să producă rezultate.

Prelucrarea datelor și a informațiilor

Cele șase servicii Copernicus, reunite în jurul a ceea ce poate fi definit ca sistemul de informații geospațiale Copernicus, furnizează informații fiabile în timp util unei comunități în creștere de utilizatori din Europa și din întreaga lume. Pentru această activitate de generare de cunoștințe, datele obținute sunt prelucrate și transformate în produse adecvate disponibile pentru utilizatorii finali și distribuite prin intermediul serviciilor. Bazându-se pe observații și date atât spațiale, cât și în situ, serviciile Copernicus realizează produse de geo-informare în timp util și fiabile. conform unor procese definite și convenite, în unele cazuri implicând eforturi semnificative de asimilare și de modelare a datelor. Fiecare dintre cele șase servicii răspunde anumitor teme legate de mediu sau de securitate identificate ca fiind esențiale pentru societatea europeană. Serviciile sunt delegate operatorilor de servicii competenți (sau entităților desemnate) care administrează serviciile în numele Comisiei.

La începutul programului Copernicus, două dintre cele șase servicii de bază, monitorizarea suprafeței terestre (CLMS) și gestionarea situațiilor de urgență (EMS) erau deja operaționale, datorită datelor furnizate de misiunile contribuitoare din cadrul programului GMES GIO . Serviciul de monitorizare a atmosferei (CAMS) și serviciul de monitorizare a mediului marin (CMEMS) erau în etapa pre-operațională, în timp ce serviciul privind schimbările climatice (C3S) și serviciul de securitate erau încă în etapa de proiectare sau de dezvoltare. Trei ani mai târziu, toate serviciile sunt în funcțiune, cu excepția grupurilor specifice de produse ale serviciului de securitate și ale serviciului privind schimbările climatice, aflate încă în etapa pre-operațională. Cu toate acestea, toate acordurile de delegare cu entitățile desemnate au fost semnate în conformitate cu programul planificat.

Unele dintre produsele furnizate de aceste servicii sunt deosebit de importante pentru sectorul public și autoritățile locale: serviciul de monitorizare a suprafeței terestre numără printre clienții săi planificatorii urbani, administratorii orașelor și autoritățile de transport. Un număr din ce în ce mai mare de operatori privați din domeniul monitorizării și dezvoltării urbane, cum ar fi companiile de energie și de utilități, companiile imobiliare, lanțurile de magazine și furnizorii de materiale de construcții, achiziționează produse de observare a Pământului. Tipologia utilizatorilor variază în funcție de serviciu, desigur: utilizatorii de servicii de urgență sunt, de exemplu, numai entități și organizații la nivel regional, național, european și internațional care sunt active în domeniul gestionării crizelor.

Lista priorităților politice ale UE și ale Comisiei sprijinite de serviciile și produsele din cadrul programului Copernicus este lungă și include schimbările climatice, migrația, politica în domeniul mediului, agricultura și siguranța alimentară, supravegherea maritimă, securitatea, transporturile și energia, dezvoltarea urbană inteligentă, gestionarea și reducerea dezastrelor.

Performanța serviciilor este considerată în general bună de către utilizatori, pe baza nivelului bun de disponibilitate și de actualizare și a diversității portofoliului de produse. Chiar și serviciul privind schimbările climatice, deși aflat încă într-un stadiu pre-operațional, este deja într-o direcție bună, întrucât numărul de utilizatori s-a dublat între 2015 și 2016, aceștia fiind atrași în mod clar de primele rezultate extrem de inovatoare. Un exemplu de produs excelent al serviciului este primul Raport privind starea oceanelor, bazat pe produsele serviciului Copernicus de monitorizare a mediului marin, care este un instrument prețios pentru activitățile direcțiilor, agențiilor, convențiilor și organizațiilor internaționale din domeniul mediului.

Serviciul de securitate, în special, a dobândit o relevanță din ce în ce mai ridicată pentru informațiile pe care le poate oferi ca răspuns la provocările în materie de securitate ale Europei, în special în ceea ce privește supravegherea frontierelor și supravegherea maritimă. Datele și produsele sale sunt complet integrate și sprijină pe deplin sarcinile mandatate ale agențiilor în domeniul protecției frontierelor, al siguranței maritime și al sprijinului acordat PESC/PSAC a UE.

O definire echilibrată a noilor produse din cadrul portofoliului de produse Copernicus a fost considerată o provocare, însă aceasta a fost abordată de Comisie prin stabilirea unei proceduri specifice pentru definirea noilor produse și a procesului de colectare a nevoilor utilizatorilor, în acord cu părțile interesate. Acest proces permite programului Copernicus să reacționeze în mod dinamic la un mediu în continuă schimbare.

·Copernicus este nu numai cel mai mare program mondial de observare a Pământului, ci și, prin integrarea generării de cunoștințe a serviciilor Copernicus în arhitectura sa, acesta s-a constituit într-un pol de cunoaștere științifică și operațională legată de observarea Pământului, devenind o adevărată poveste de succes a Europei. ·Răspunzând nevoilor utilizatorilor aflate în continuă evoluție prin produsele sale geoinformaționale prompte și fiabile, programul Copernicus a putut să se adapteze în mod dinamic la provocările care evoluează rapid și la peisajul politic european, de exemplu prin abordarea principalei provocări în materie de mediu cu care se confruntă Europa și întreaga lume cu ajutorul serviciul său privind schimbările climatice.

Accesul la date și distribuirea acestora